《同沈留侯陈淡持汤千里饮报国寺松下》
清代·高佑釲

慈仁怪松枝如铁，年深鳞甲欲飞裂。拿云抉石龙虎形，见者惊喜叹奇绝。

我曾三度至燕都，酷爱此松天下无。安得写以韦偃笔，使吾坐卧对此图。

每返鸳湖远相忆，梦魂长在苍松侧。今来结伴绩前游，未午拍浮到日昃。

尝闻豫章乔木栋梁材，工师远取江之隈。何如此松磥砢抱奇质，五百年来尚在哉。

作者简介：清浙江嘉兴人，字念祖。贡生，考授州判。善书法，八十岁时犹能灯下作蝇头楷。有《怀寓堂诗》。